L-Ewwel Pitazz – Paragrafi 241-250 Riżoluzzjonijiet Speċjali tal-Irtir, 1 ta' Mejju 1933 Imħabba għall-proxxmu. L-ewwel: Inkun ta' għajnuna għas-sorijiet. It-tieni: Titkellimx fuq dawk li ma jkunux preżenti u niddefendi l-isem tajjeb tal-proxxmu tiegħi. It-tielet: Ifraħ bis-suċċessi tal-oħrajn. + Mulej Alla, kemm nixtieq li nkun tifla ċkejkna. Inti Missieri, u Inti taf kemm jiena ċkejkna u dgħajfa. Għalhekk nitolbok bil-ħerqa li żżommni qrib Tiegħek ħajti kollha u l-aktar fis-siegħa ta' mewti. Ġesu', jiena naf li t-tjubija Tiegħek tiżboq t-tjubija tal-omm l-iktar tenera. Nirringrazzja lill-Mulej Ġesu' ta' kull umiljazzjoni u nitlob l-aktar għall-persuna li tkun tatni ċ-ċans li niġi umiljata. Noffri lili nnifsi bħala sagrifiċċju għall-ġid tal-erwieħ. Ma noqgħodx nqis kemm jiswa kull sagrifiċċju. Nintefa' taħt riġlejn is-sorijiet, bħal tapit li fuqu huma mhux biss jistgħu jirfsu, imma wkoll jimsħu saqajhom fija. Posti taħt riġlejn is-sorijiet. Nagħmel kull sforz biex nakkwista dak il-post li ħadd ma jinduna bih. Għalija biżżejjed li Alla qiegħed jara din il-ħaġa. Issa bdiet ġurnata griża u ordinarja. Is-sigħat solenni tal-voti perpetwi għaddew, imma l-grazzja kbira ta' Alla; nħossni li jiena bintu, inħossni kollni kemm jiena propjeta' Tiegħu. Din l-esperjenza nħossha b'mod li jista' jinħass fiżikament. Ninsab fil-paċi sħiħa dwar kollox, għax naf li hu xogħol il-Għarus li jieħu ħsiebi. Insejt lili nnifsi għal kollox. Il-fiduċja li jiena poġġejt fil-Qalb l-iżjed ħanina Tiegħu m'għandha l-ebda limitu. Ninsab maqgħuda miegħu kontinwament. Jidhirli bħallikieku Ġesu' ma jistax ikun kuntent mingħajri, lanqas jiena mingħajru. Għalkemm nifhem li, la Huwa Alla, Huwa kuntent fih innifsu u assolutament ma jeħtieġ l-ebda kreatura, xorta waħda, it-tjubija Tiegħu ġġiegħlu jagħti lilu nnifsu lill-kreatura, u dan b'ġenerożita' li ħadd ma jista' jifhimha. Ġesu' tiegħi, issa rrid nipprova nagħti unur u glorja lil Ismek, nitqabad biex nagħmel dan sal-jum meta Inti stess għad tgħid, issa biżżejjed! Kull ruħ li Inti afdajtli f'idejja, Ġesu', nipprova ngħinha bit-talb u bis-sagrifiċċju, sabiex tkun tista' taħdem fihom il-grazzja Tiegħek. Ġesu' tiegħi, maħbub kbir tal-erwieħ, jiena nirringrazzjak għal din il-fiduċja hekk kbira li biha Inti indenjajt tpoġġi l-erwieħ f'idejna. Intom ġranet ta' xogħol u ta' monotonija, intom m'intomx monotoni għalija bl-ebda mod, għax kull mument qiegħed iġibli grazzji ġodda u l-okkażjoni sabiex nagħmel il-ġid. 25 ta' April 1933 Permessi ta' kull xahar Li nidħol fil-kappella meta ngħaddi minn ma' ġenbha. Li nitlob fil-waqtiet meta ma jkollix x'nagħmel. Li naċċetta, nagħti jew nislef xi affarijiet żgħar. Li nieħu xi ħaġa żgħira x'niekol u x'nixrob f'nofs il-għodwa u wara nofsinhar. Xi drabi ma nkunx nista' nieħu sehem fir-rikreazzjoni. Xi drabi ma nkunx nista' nieħu sehem fl-eżerċizzju tal-komunita'. Xi drabi ma nkunx nista' nieħu sehem fit-talb ta' filgħaxija u ta' filgħodu. Xi drabi li nibqa' naħdem ftit wara d-disgħa, jew li nagħmel l-eżerċizzi spiritwali tiegħi wara d-disgħa. Li nikteb xi ħaġa jew nieħu n-noti meta jkolli mument liberu. Li nuża t-telefon. Li noħorġu mid-dar. Li nżur knisja meta nkun il-belt. Li nidħol fiċ-ċelel ta' sorijiet oħra jekk ikunu fil-bżonn. Li nixrob xarba ilma xi drabi barra mill-ħinijiet preskritti. Mortifikazzjonijiet żgħar Li nitlob l-Kurunella tal-Ħniena Divina b'dirgħajja miftuħin. Is-Sibt, li ngħid Ħames Posti tar-Rużarju b'dirgħajja miftuħin. Li xi kultant ngħid talba (waqt) li nkun mixħuta minn tuli fl-art. Il-Ħamisjiet, Siegħa Adorazzjoni. Il-ġurnata tal-Ġimgħa, xi mortifikazzjoni ikbar għall-midinbin fis-siegħa tal-mewt. Ġesu', Ħabib tar-ruħ li tħossha weħidha, Inti l-kenn tiegħi, Inti l-paċi tiegħi. Inti s-salvazzjoni tiegħi, Inti l-mistrieħ tiegħi fil-ħin tat-taqbida u f'nofs baħar ta' dubji. Int r-raġġ jiddi li ddawwalli l-mogħdija ta' ħajti. Inti kollox għar-ruħ imqar jekk tibqa' siekta. Inti taf id-dgħjufija tagħna, u bħal tabib tajjeb, Int sserraħna u tfejjaqna billi tiffrankalna t-tbatijiet – ta' espert li int. Il-kliem tal-Isqof (Rospond ) li hu qal fiċ-ċerimonja tal-voti perpetwi: ' Ilqa' din ix-xemgħa bħala sinjal ta' dawl tas-sema u ta' mħabba taqbad'. Waqt l-għoti ċ-ċurkett: 'Jiena ngħarrsek ma' Ġesu' Kristu, Iben tal-Missier l-iktar Għoli; jalla Huwa jżommok bla tebgħa. Ħu dan iċ-ċurkett bħala sinjal tal-patt etern li inti qiegħda tagħmel ma' Kristu, l-Għarus tal-Verġni. Jalla jkun għalik iċ-ċurkett tal-fidi u sinjal tal-Ispirtu s-Santu, sabiex tkun tista' tissejjaħ l-għarusa ta' Kristu u, jekk isservih bil-fedelta', tiġi nkurunata (tali) għall-eternita' kollha. + Ġesu', jiena nafda fik; nafda fl-oċejan tal-ħniena Tiegħek. Inti Ommi għalija. + Din is-sena, 1933, hija għalija sena li hi solenni b'mod speċjali, għax f'din is-Sena tal-Ġublew tal-Passjoni tal-Mulej, jiena għamilt il-Voti Perpetwi. Għaqqadt is-sagrifiċċju ta' Ġesu' Kurċifiss, sabiex b'dan il-mod inkun nista' nogħġob iktar lil Alla. Nagħmel kollox ma' Ġesu', permezz ta' Ġesu', u f'Ġesu'.
Djarju ta' Swor Fawstina – L-1 Pitazz (par.241-250)